**Makó Város Önkormányzata**

**Pályázati Felhívása**

**a „Makó számít rád” „A” típusú tanulmányi ösztöndíj 2017. évi fordulójára**

Makó Város Önkormányzat Képviselő-testületének Emberi Erőforrások Bizottsága (továbbiakban: Bizottság) a „Makó számít rád” tanulmányi ösztöndíjról szóló 11/2017. (III.17.) számú rendelet (továbbiakban: Rendelet) 4. § (1) pontja alapján pályázatot ír ki a felsőoktatási intézmény mesterképzésén, vagy osztatlan képzés nappali tagozatán tanulmányt folytató hallgatók számára.

**Személyi feltételek:**

Pályázatot nyújthat be minden felsőoktatási intézmény mesterképzésén, vagy osztatlan képzés nappali tagozatán tanulmányt folytató hallgató, akinek a képzést lezáró oklevél megszerzéséhez hátralévő tanulmányi ideje a 2 évet nem haladja meg, a képzéssel megszerzett végzetsége ezen pályázati kiírásban hiányszakmaként megjelölésre került, és vállalja, hogy a végzettsége megszerzése után Makó városában 12 hónapig szakmájának megfelelően helyezkedik el.

**Hiányszakmák és várhatóan támogatott keretszámok:**

* orvos 3 fő
* gépészmérnök 3 fő
* növényvédelmi szakmérnök 2 fő
* közgazdász 1 fő
* növényorvos 1 fő
* jogász 1 fő
* matematika tanár 1 fő

A hiányszakmák után megjelölt keretszámok a szakmákban várhatóan támogatott pályázók számát jelzik.

**A pályázat benyújtásának határideje és módja, a határidő elmulasztásának jogkövetkezményei:**

**A pályázat benyújtásának határideje 2017. augusztus 31. napja 16 óra.** A pályázatot a kiírás mellékletét képező, a http://www.mako.hu/makoszamitrad oldalon elérhető formanyomtatványon, a mellékletekkel együtt személyesen vagy meghatalmazott útján kell benyújtani a Makói Polgármesteri Hivatal földszint 23-es irodájában. A pályázat benyújtásának határideje jogvesztő, a határidő után beérkezett pályázatok nem kerülnek elbírálásra.

**Az ösztöndíj havi összege:**

**Az ösztöndíj havi összege 2017. évben 30.000,-Ft.**

Az ösztöndíjat a tanulmányi félévben az első félév szeptember 1. és január 31. közötti 5 hónapra, valamint a 2. félév február 1. és június 30. közötti 5 hónapra kell folyósítani. Az ösztöndíj kizárólag az aktív hallgatói jogviszony időtartama alatt folyósítható. A hallgatói jogviszony passziválása esetén az ösztöndíj folyósítását szüneteltetni kell.

**A pályázatok elbírálásának határideje és rendje:**

A beérkezett pályázatokat a Bizottság az igazolt tanulmányi eredmény átlaga szerinti csökkenő sorrendbe állítja. A pályázatok elbírálása az így kialakult sorrend alapján az aktuális évben támogatott keretszámok hiányszakmánkénti figyelembe vételével történik. Azonos tanulmányi átlag esetén a sorrendet a Bizottság a pályázatban benyújtott egyéb dokumentumok alapján dönti el.

A beérkezett pályázatokat a polgármester javaslata alapján a Bizottság bírálja el. A pályázók sorrendjéről és **a támogatottak személyéről** **2017. szeptember 30. napjáig a Képviselő-testület dönt.** A döntés ellen jogorvoslatnak helye nincs.

A Képviselő-testület a döntését arra a körülményre figyelemmel köteles meghozni, hogy az ösztöndíjjal támogatottak összlétszáma egyetlen esetben sem haladhatja meg a pályázati kiírásban szereplő létszámot.

A pályázót a pályázat eredményéről a polgármester írásban értesíti.

A sikeres pályázóval a polgármester az értesítés kézhezvételétől számított 15 napon belül támogatási szerződést köt. A határidő jogvesztő.

Amennyiben a pályázó a támogatási szerződést a fenti határidőn belül, bármely okból nem köti meg, úgy a polgármester a Képviselő-testület által felállított sorrendben következő, ugyanazon típusú pályázatot benyújtóval köt támogatási szerződést.

**A pályázathoz csatolandó mellékletek:**

A pályázathoz csatolni kell az alábbi dokumentumokat:

* a pályázat benyújtását megelőző félévről szóló lezárt leckekönyv másolatát, vagy az azzal egyenértékű és azonos információkat tartalmazó elektronikus dokumentumnak az illetékes tanulmányi osztály által aláírt és lepecsételt eredeti példányát, amely tartalmazza a pályázó félévi átlagát
* az aktív hallgatói jogviszonyra vonatkozó eredeti hallgatói jogviszony igazolást
* lakcímkártya és személyigazolvány másolatát vagy más személyazonosításra alkalmas (fényképet és személyes adatokat tartalmazó) okmányt

A pályázathoz szabadon csatolható dokumentumok:

* Minden egyéb dokumentum szabadon csatolható mely a Bizottság számára figyelembe vehető lehet a pályázók rangsorának megállapítása során (azonos tanulmányi átlag esetén). Ilyen lehet például egy tanulmányi versenyen elért helyezést igazoló dokumentum vagy a hátrányos helyzetre vonatkozó igazolás.

**Az ösztöndíjjal járó lényeges kötelezettségek, azok megszegéséhez főződő jogkövetkezmények:**

Az ösztöndíjban részesülő hallgató kötelezettsége:

* A hallgató köteles a felsőoktatásról szóló törvény szerinti államilag finanszírozott tanulmányi időn belül diplomát szerezni, és azt a diploma megszerzését követő 30 napon belül a diploma másolatával igazolni.
* A hallgató köteles vállalni, hogy a végzettség vagy szakma megszerzését követően 12 hónapig Makó városában elhelyezkedik, melyet munkáltatói igazolással köteles igazolni a Rendeletben meghatározott szabályok szerint.

Az ösztöndíj megszüntetése és visszafizetése:

Az ösztöndíjra való jogosultságot meg kell szüntetni, ha:

* az ösztöndíjban részesülő hallgató a felsőoktatásról szóló törvény szerinti államilag finanszírozott tanulmányi időn belül nem szerez diplomát.
* a felsőoktatási intézménnyel a hallgatói jogviszony a diploma megszerzése nélkül bármely okból megszűnik.
* az ösztöndíjban részesülő hallgató a hallgatói jogviszonyának fennállását a Rendeletben meghatározott határidőn belül nem igazolja, és mulasztását igazolásra történő felszólításának kézhezvételétől számított 15 napon belül sem pótolja
* a pályázó a pályázati eljárás során valótlan adatot közölt vagy az Önkormányzatot bármilyen módon megtévesztette.
* az ösztöndíjban részesülő hallgató az ösztöndíjra való jogosultság megszüntetését bármely okból kéri.

Az ösztöndíjban részesült személy a folyósított ösztöndíj vagy annak időarányos részének visszafizetésére kötelezhető, ha:

* a pályázó a pályázati eljárás során valótlan adatot közölt vagy az Önkormányzatot bármilyen módon megtévesztette
* az ösztöndíjban részesült személy a pályázatban kiírt kötelezettségének önhibájából nem tesz eleget

Az ösztöndíj megszüntetéséről és a visszafizetés elrendeléséről a polgármester dönt.

Az ösztöndíjat egy összegben, az elrendeléstől számított 30 napon belül kell visszafizetni.

A Bizottság írásbeli kérelemre, indokolt esetben engedélyezheti a visszafizetés részletekben történő teljesítését vagy a visszafizetési kötelezettség alól részben vagy egészben mentesítheti a támogatottat. A kérelmet az egy összegű visszafizetés elrendeléséről szóló döntés kézhezvételétől számított 30 napon belül kell benyújtani. A határidő jogvesztő.

A pályázati kiírásban nem szereplő kérdésekben a Rendelet rendelkezései az irányadók.